九日病中無酒無菊寄王信州老謝丈
作者：趙蕃
朝代：宋

paragraphs: 有身那識禁酒國，何乃飄零墮其域。
兒曹强欲覓市酤，頗畏飲灰仍飲濕。
重令尋菊菊未芳，飛蓬野蔓交加長。
是知此物貴晚節，無意與俗充杯觴。
生平浪說愛重九，今年無菊還無酒。
要携藜杖作登臨，病不如人空竚首。
使君聞說同王弘，半道邀公絕送迎。
要見一時賓與主，輿籃侍坐俱門生。